Рэчкі (Крывасельскі сельсавет)

**Рэ́чкі** (, ) — вёска ў Вілейскім раёне Мінскай вобласці. Уваходзіць у склад Крывасельскага сельсавета.

## Геаграфія 
Знаходзіцца за 16 км на паўночны ўсход ад г. Вілейка, на аўтадарозе  Вілейка—Докшыцы, 14 км ад чыг. ст. Княгінін на лініі Маладзечна—Полацк, 119 км ад Мінска.

## Гісторыя 
Паводле пісьмовых крыніц вядомы з XVI ст. У 1520 г. ў Ашмянскім павеце ВКЛ, уласнасць Нарушэвіча, які даў зямельны фундуш у Рэчках Кавалеўскай царкве. У 1664 г. мястэчка, уладанне У. Шмелінга, старосты вілкамірскага. У 1765 г. мястэчка ў Губскім старостве.

Пасля 2-га падзелу Рэчы Паспалітай (1793) у Расійскай імперыі. У 1800 г. мястэчка ў Вілейскім павеце Мінскай губерні, 12 двароў, 96 жыхароў; засценак (1 двор, 4 жыхары), уласнасць казны; меліся яўрэйская школа, царква. У 1864 г. адкрыта народнае вучылішча. У 1866 годзе мястэчка ў складзе Рабунскай воласці Вілейскага павета Расійскай імперыі; праваслаўная царква, сінагога, школа, ветраны млын, 2 піцейныя дамы. У 1897 годзе царква, народнае вучылішча, сінагога, 2 лаўкі, З піцейныя дамы. У пач. XX ст. сяло, 253 жыхары, 322 дзесяцін зямлі; сядзіба — 13 жыхароў, 33 дзесяцін зямлі.

У 1921 года мястэчка ў складзе Польскай Рэспублікі, Віленскага ваяводства, Вілейскага павета. У 1923 г. цэнтр Рэчкаўскай гміны, затым у Куранецкай гміне. Працавала польска-беларуская пачатковая школа.

З лістапада 1939 годя ў БССР, з 4 снежня 1939 г. ў Вілейскай вобласці, з 15 студзеня 1940 г. ў Куранецкім раёне, з 12 кастрычніка 1940 г. цэнтр Рэчкаўскага сельсавета (з 20 верасня 1944 г. ў Куранецкім сельсавеце); працавалі млын, вапнавы і цагельны з-ды, ганчарны і рыбны промыслы.

У Вялікую Айчынную вайну з 25 чэрвеня 1941 да 3 ліпеня 1944 г. акупіраваны нацыстамі. У 1941 г. акупанты загубілі 71 жыхара. На франтах і ў партызансай барацьбе загінулі 43 землякі. На ўшанаванне іх памяці, а таксама 79 воінаў Чырвонай Арміі і партызан, што загінулі ў барацьбе супраць акупантаў у 1941—44 гг., у 1957 г. пастаўлены помнік на ўсходняй ускраіне вёскі, каля шашы Вілейка—Даўгінава.

З 20 верасня 1944 г. ў Куранецкім, з 5.7.1946 г. ў Вілейскім раёнах Маладзечанскай вобл. 21 чэрвеня 1949 г. створаны калгас імя М. І. Калініна, які ў 1950 г. аб’яднаў 20 гаспадарак, працавала сярэдняя школа. З 20 студзеня 1960 г. ў Мінскай вобл. Землі ў складзе калгаса «Ленінскі камсамол», дзейнічалі 8-гадовая школа, ФАП, цэх кафлі, комплексны прыёмны пункт, Дом культуры, бібліятэка, магазін, аддзяленне сувязі.

З 1991 года ў незалежнай Беларусі. Да 1995 года цэнтр Рэчкаўскага сельсавета. Затым да 28 мая 2013 года вёска ўваходзіла ў Куранецкі сельсавет.

## Насельніцтва 
* 1765 год — 34 жыхары, 5 двароў.
* 1857 год — 206 жыхароў, 21 двор.
* 1866 год — 165 жыхароў, 24 двары.
* 1897 год — 266 жыхароў, 39 двароў.
* 1923 год — 269 жыхароў, 50 двароў.
* 1931 год — 295 жыхароў, 60 двароў.
* 1940 год — 300 жыхароў, 60 двароў.
* 1960 год — 270 жыхароў.
* 1988 год — 193 жыхары, 82 гаспадаркі.
* 2008 год — 118 жыхароў, 50 гаспадарак.
* 2009 год — 108 чал.

## Інфраструктура 
У 2009 г. дзейнічалі клуб, магазін.

## Славутасці 
* Рэчкаўскія пагоркі, каля ўсходняй ускраіны вёскі, помнік прыроды.
* Замкавая гара, гарадзішча V—IX ст.
* Пячора каля Замкавай гары.
* Свята-Духаўская царква, XIX ст. Згарэла ў 2017 годзе, аднаўляецца.

## Памятныя месцы 
* Брацкая магіла (1941—1944) — .

## Крыніцы 
## Літаратура 
* 

## Спасылкі 
Катэгорыя:Крывасельскі сельсавет
Катэгорыя:Населеныя пункты Вілейскага раёна